title: Komisjoni rakendusmäärus (EL) 2018/980, 11. juuli 2018, millega muudetakse rakendusmäärust (EL) nr 815/2012 seoses liikmesriikide teabevahetusega liiduvälist korda kasutavate maksukohustuslaste kindlakstegemise kohta

text:
               12.7.2018

               ET

               Euroopa Liidu Teataja

               L 176/9

         KOMISJONI RAKENDUSMÄÄRUS (EL) 2018/980,
   11. juuli 2018,
   millega muudetakse rakendusmäärust (EL) nr 815/2012 seoses liikmesriikide teabevahetusega liiduvälist korda kasutavate maksukohustuslaste kindlakstegemise kohta
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 7. oktoobri 2010. aasta määrust (EL) nr 904/2010 halduskoostöö ning maksupettuste vastase võitluse kohta käibemaksu valdkonnas, (1) eelkõige selle artikli 44 lõiget 1, artikli 44 lõike 2 teist lõiku, artikli 45 lõikeid 1 ja 2 ning artikli 51 lõiget 1,
   ning arvestades järgmist:

               (1)

               Komisjoni rakendusmääruses (EL) nr 815/2012 (2) on sätestatud nõukogu määruse (EL) nr 904/2010 üksikasjalikud rakenduseeskirjad, eelkõige seoses registreerimisandmete edastamisega maksukohustuslaste kohta, kes kasutavad erikordasid, mis hõlmavad telekommunikatsiooni-, ringhäälingu- või elektroonilisi teenuseid, mis on sätestatud nõukogu direktiivi 2006/112/EÜ (3) XII jaotise 6. peatükis.

               (2)

               Pärast direktiivi 2006/112/EÜ artiklite 358a ja 361 muutmist nõukogu direktiiviga (EL) 2017/2455 (4) saavad maksukohustuslased, kes ei ole asutatud ühenduses, kuid kes on ühenduses käibemaksukohustuslasena registreeritud, alates 1. jaanuarist 2019 kasutada direktiivi 2006/112/EÜ XII jaotise 6. peatüki 2. jaos sätestatud erikorda („liiduväline kord“), et osutada telekommunikatsiooni-, ringhäälingu- või elektroonilisi teenuseid liikmesriigis asutatud või seal alalist või peamist elukohta omavale mittemaksukohustuslasele.

               (3)

               Ühist elektroonilist sõnumit teabe edastamiseks, et identifitseerida maksukohustuslasi, kes kasutavad rakendusmääruse (EL) nr 815/2012 I lisa B veerus sätestatud liiduvälist korda, tuleks seepärast vastavalt muuta.

               (4)

               Ühtsuse huvides tuleks käesolevat määrust kohaldada alates samast kuupäevast kui direktiivi (EL) 2017/2455 sätteid, millega kehtestatakse maksukohustuslasele, kes ei ole asutatud ühenduses, kuid kes on ühenduses käibemaksukohustuslasena registreeritud, võimalus kasutada erikorda.

               (5)

               Käesoleva määrusega ettenähtud meetmed on kooskõlas halduskoostöö alalise komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Rakendusmääruse (EL) nr 815/2012 I lisa B veeru 16. lahtris olev tekst asendatakse järgmisega.

      „Elektrooniline deklaratsioon, mis tõendab, et maksukohustuslane ei ole asutatud liidus“.

   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   Seda kohaldatakse alates 1. jaanuarist 2019.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 11. juuli 2018

            Komisjoni nimel

            president

         Jean-Claude JUNCKER

      (1)  ELT L 268, 12.10.2010, lk 1.

      (2)  Komisjoni 13. septembri 2012. aasta rakendusmäärus (EL) nr 815/2012, millega kehtestatakse nõukogu määruse (EL) nr 904/2010 üksikasjalikud rakenduseeskirjad seoses erikordadega, mis hõlmavad telekommunikatsiooni-, ringhäälingu- või elektroonilisi teenuseid, mida ühendusevälised maksukohustuslased osutavad mittemaksukohustuslastele (ELT L 249, 14.9.2012, lk 3).

      (3)  Nõukogu 28. novembri 2006. aasta direktiiv 2006/112/EÜ, mis käsitleb ühist käibemaksusüsteemi (ELT L 347, 11.12.2006, lk 1).

      (4)  Nõukogu 5. detsembri 2017. aasta direktiiv (EL) 2017/2455, millega muudetakse direktiivi 2006/112/EÜ ja direktiivi 2009/132/EÜ seoses teatavate käibemaksukohustustega teenuste osutamise ja kaupade kaugmüügi puhul (ELT L 348, 29.12.2017, lk 7).


title: Komisjoni rakendusmäärus (EL) 2018/981, 11 juuli 2018, millega muudetakse loetelu Brasiilia ettevõtete kohta, kust on lubatud liitu importida inimtoiduks mõeldud kalandustooteid (EMPs kohaldatav tekst)

text:
               12.7.2018

               ET

               Euroopa Liidu Teataja

               L 176/11

         KOMISJONI RAKENDUSMÄÄRUS (EL) 2018/981,
   11 juuli 2018,
   millega muudetakse loetelu Brasiilia ettevõtete kohta, kust on lubatud liitu importida inimtoiduks mõeldud kalandustooteid
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 854/2004, millega kehtestatakse erieeskirjad inimtoiduks ettenähtud loomsete saaduste ametlikuks kontrollimiseks, (1) eriti selle artikli 12 lõike 4 punkti c,
   ning arvestades järgmist:

               (1)

               Määrusega (EÜ) nr 854/2004 on kehtestatud erieeskirjad loomsete saaduste ametlikuks kontrollimiseks. Eelkõige kõnealuse määruse artikli 12 lõikes 1 on sätestatud, et kui teatavad erijuhud välja arvata, tohib loomseid saadusi liitu importida vaid siis, kui need on pärit kolmanda riigi ettevõtetest, mis on loetletud selle artikli kohaselt koostatud ja ajakohastatud loeteludes. Nende loeteludega saab tutvuda tervise ja toiduohutuse peadirektoraadi veebisaidil (2).

               (2)

               Määruse (EÜ) nr 854/2004 artikli 12 lõikes 2 on nõutud, et kolmandate riikide ettevõtted kantaks nendesse loeteludesse vaid siis, kui kolmandate riikide pädevad ametiasutused tagavad, et need ettevõtted ja mis tahes muud asjaomaste loomsete saaduste valmistamisel kasutatavat loomset toormaterjali käitlevad ettevõtted täidavad asjakohaseid liidu nõudeid. Peale selle peavad asjaomase kolmanda riigi pädevad asutused määruse (EÜ) nr 854/2004 artikli 12 lõike 3 kohaselt neid ettevõtete loetelusid ajakohastama ja need vastavalt komisjonile edastama.

               (3)

               Määruse (EÜ) nr 854/2004 artikli 15 lõike 2 punktis a on sätestatud, et kolmanda riigi lipu all sõitvalt tehas- või külmutuslaevalt imporditud kalandustooted peavad olema pärit laevadelt, mis on loetletud kõnealuse määruse artiklis 12 lõikes 4 sätestatud menetluse kohaselt koostatud ja ajakohastatud loetelus.

               (4)

               Komisjoni 2017. aasta septembri kontrolli käigus selgus, et peamisi tootmisettevõtteid, kes varustavad Brasiilia ettevõtteid, kust on lubatud kalandustooteid importida, ei ole määratletud ega ametlikult kontrollitud. Seega jõuti kõnealuses auditis järeldusele, et Brasiilia pädeval ametiasutusel ei ole võimalik anda määruse (EL) nr 854/2004 artikli 12 lõike 2 punktides a ja b sätestatud garantiisid ega kõiki komisjoni määruse (EÜ) nr 2074/2005 (3) VI lisa IV liites sätestatud kalandustoodete terviseohutuse sertifikaadis osutatud garantiisid. Lisaks selgus kontrolli käigus, et mitmetes kontrollitud Brasiilia ettevõtetes, kust on lubatud liitu importida inimtoiduks mõeldud kalandustooteid, esines tõsiseid puudusi taristu ja hügieeninõuete osas. Nendest puudustest järeldub, et Brasiilia pädevad asutused ei teosta kalatoodete puhul tõhusaid kontrolle.

               (5)

               Vastusena esialgses kontrolliaruandes esitatud soovitustele teavitasid Brasiilia ametiasutused komisjoni 22. detsembri 2017. aasta ametliku kirjaga, et nad peatavad alates 3. jaanuarist 2018 terviseohutuse sertifikaatide väljastamise kõigi kalandustoodete puhul, mis on mõeldud liitu eksportimiseks. Sellele vaatamata teavitasid liikmesriigid komisjoni, et liidu piiril esitati Brasiiliast pärit kalandustoodete saadetisi, mille sertifikaadid olid väljastatud pärast peatamise kuupäeva.

               (6)

               Neid kaalutlusi arvesse võttes ja uue teabe puudumise tõttu Brasiilia ametiasutustelt ei ole piisavalt tagatud, et ükski Brasiilia ettevõtetest, kust on lubatud liitu importida inimtoiduks mõeldud kalatooteid, täidab määruse (EÜ) nr 854/2004 artikli 12 lõike 2 tingimusi, mistõttu kujutavad nende tooted endast ohtu rahvatervisele. Seepärast on asjakohane eemaldada kõik ettevõtted loetelust Brasiilia ettevõtete kohta, kust on lubatud liitu importida inimtoiduks mõeldud kalandustooteid

               (7)

               Võttes arvesse nende toodetega seotud ohtu rahvatervisele, tuleks viivitamata peatada nende ettevõtete luba liitu importida. Seepärast on asjakohane, et käesolev määrus jõustub järgmisel päeval pärast selle avaldamist.

               (8)

               Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 854/2004 artiklis 12 nimetatud ettevõtete loetelu muudetakse, et eemaldada sealt kõik kirjed Brasiilia ettevõtete kohta, kust on lubatud liitu importida inimtoiduks mõeldud kalandustooteid.
   Artikkel 2
   Käesolev määrus jõustub järgmisel päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 11. juuli 2018

            Komisjoni nimel

            president

         Jean-Claude JUNCKER

      (1)  ELT L 139, 30.4.2004, lk 206.

      (2)  https://ec.europa.eu/food/safety/international_affairs/trade/non-eu-countries_en

      (3)  Komisjoni 5. detsembri 2005. aasta määrus (EÜ) nr 2074/2005, millega sätestatakse rakendusmeetmed Euroopa Parlamendi ja nõukogu määruses (EÜ) nr 853/2004 käsitletud teatavate toodete ja Euroopa Parlamendi ja nõukogu määrustes (EÜ) nr 854/2004 ja (EÜ) nr 882/2004 käsitletud ametlike kontrollide suhtes, sätestatakse erandid Euroopa Parlamendi ja nõukogu määrusest (EÜ) nr 852/2004 ning muudetakse määruseid (EÜ) nr 853/2004 ja (EÜ) nr 854/2004 (ELT L 338, 22.12.2005, lk 27).


title: Komisjoni rakendusmäärus (EL) 2018/982, 11. juuli 2018, milles käsitletakse loa andmist bensoehappest, kaltsiumformiaadist ja fumaarhappest preparaadi kasutamiseks broilerkanade ja noorkanade söödalisandina (loa hoidja Novus Europe N.A./S.V.) (EMPs kohaldatav tekst)

text:
                  12.7.2018

                  ET

                  Euroopa Liidu Teataja

                  L 176/13

            KOMISJONI RAKENDUSMÄÄRUS (EL) 2018/982,
      11. juuli 2018,
      milles käsitletakse loa andmist bensoehappest, kaltsiumformiaadist ja fumaarhappest preparaadi kasutamiseks broilerkanade ja noorkanade söödalisandina (loa hoidja Novus Europe N.A./S.V.)
      (EMPs kohaldatav tekst)
      EUROOPA KOMISJON,
      võttes arvesse Euroopa Liidu toimimise lepingut,
      võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta, (1) eriti selle artikli 9 lõiget 2,
      ning arvestades järgmist:

                  (1)

                  Määruses (EÜ) nr 1831/2003 on sätestatud loomasöödas kasutatava söödalisandi loa taotlemise nõue ning sellise loa andmise alused ja kord.

                  (2)

                  Kooskõlas määruse (EÜ) nr 1831/2003 artikliga 7 esitati taotlus bensoehappest, kaltsiumformiaadist ja fumaarhappest preparaadi kasutamise lubamiseks broilerkanade, noorkanade ja vähem levinud linnuliikide nuum- ja noorlindude söödalisandina. Taotlusele olid lisatud määruse (EÜ) nr 1831/2003 artikli 7 lõikes 3 nõutud andmed ja dokumendid.

                  (3)

                  Taotluses käsitletakse loa andmist bensoehappest, kaltsiumformiaadist ja fumaarhappest preparaadi kasutamiseks broilerkanade, munakanade ja vähem levinud linnuliikide nuum- ja noorlindude söödalisandina ning selle klassifitseerimist söödalisandite kategooriasse „zootehnilised lisandid“.

                  (4)

                  Euroopa Toiduohutusamet (edaspidi „toiduohutusamet“) jõudis oma 2. detsembri 2014. aasta ja 28. septembri 2017. aasta arvamustes (2) (3) järeldusele, et kavandatud kasutustingimuste juures ei avalda bensoehappest, kaltsiumformiaadist ja fumaarhappest preparaat kahjulikku mõju ei loomade ega inimeste tervisele ega keskkonnale. Samuti jõudis toiduohutusamet järeldusele, et nimetatud söödalisand võib soodustada broilerkanade kasvu ja et seda järeldust võib laiendada noorkanadele. Kuna söödalisandi ohutusvaru kohta ei ole ühegi peamise sihtliigi puhul võimalik järeldusi teha, ei saa ohutuse kohta tehtud järeldusi laiendada vähem levinud linnuliikide nuum- ja noorlindudele. Toiduohutusameti hinnangul ei ole vaja kehtestada turustamisjärgse järelevalve erinõudeid. Toiduohutusamet kinnitas ka määruse (EÜ) nr 1831/2003 kohaselt asutatud referentlabori aruande söödas sisalduva söödalisandi analüüsimise meetodi kohta.

                  (5)

                  Bensoehappest, kaltsiumformiaadist ja fumaarhappest preparaadi hindamine näitab, et määruse (EÜ) nr 1831/2003 artiklis 5 sätestatud tingimused loa andmiseks on täidetud. Seepärast tuleks anda luba kõnealuse preparaadi kasutamiseks käesoleva määruse lisas esitatud tingimustel.

                  (6)

                  Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

            ON VASTU VÕTNUD KÄESOLEVA MÄÄRUSE:
      Artikkel 1
      Lisas kirjeldatud preparaati, mis kuulub söödalisandite kategooriasse „zootehnilised söödalisandid“ ja funktsionaalrühma „muud zootehnilised söödalisandid“, lubatakse kasutada söödalisandina loomasöötades kõnealuses lisas esitatud tingimustel.
      Artikkel 2
      Käesolev määrus jõustub kahekümnendal päeval pärast selle avaldamist Euroopa Liidu Teatajas.

         Käesolev määrus on tervikuna siduv ja vahetult kohaldatav kõikides liikmesriikides.
         Brüssel, 11. juuli 2018

               Komisjoni nimel

               president

            Jean-Claude JUNCKER

         (1)  ELT L 268, 18.10.2003, lk 29.

         (2)  EFSA Journal 2015; 13(5):3794.

         (3)  EFSA Journal 2017; 15(10):5025.

         LISA

                     Söödalisandi identifitseerimisnumber

                     Loa hoidja nimi

                     Söödalisand

                     Koostis, keemiline valem, kirjeldus, analüüsimeetod

                     Loomaliik või -kategooria

                     Vanuse ülempiir

                     Miinimumsisaldus

                     Maksimumsisaldus

                     Muud sätted

                     Loa kehtivusaja lõpp

                     mg söödalisandit 12 % niiskusesisaldusega täissööda kilogrammi kohta

                        Kategooria: zootehnilised söödalisandid. Funktsionaalrühm: muud zootehnilised lisandid (zootehniliste näitajate parandamine)

                     4d14

                     Novus Europe N.A./S.V.

                     Bensoehappest, kaltsiumformiaadist ja fumaarhappest preparaat

                        Söödalisandi koostis

                     Bensoehappest, kaltsiumformiaadist ja fumaarhappest preparaat, milles järgmiste komponentide miinimumsisaldus on järgmine:

                                 Bensoehape: 42,5–50 %

                                 Kaltsiumformiaat: 2,5–3,5 %

                                 Fumaarhape: 0,8–1,2 %

                           Graanulitena

                        Toimeaine kirjeldus

                     Bensoehape, CASi number: 65-85-0 (puhtusaste ≥ 99,0 %); C7H6O2

                     Kaltsiumformiaat: CASi number 544-17-2; C2H2O4Ca
                     Fumaarhape (puhtus ≥ 99,5 %): CASi number 110-17-8; C4H4O4

                        Analüüsimeetod
                         (1)

                     Bensoehappe, kaltsiumformiaadi ja fumaarhappe määramine söödalisandis:

                                 —

                                 kõrgefektiivne vedelikkromatograafia UV-detektoriga (HPLC-UV)

                           Kaltsiumi üldsisalduse määramine söödalisandis:

                                 —

                                 aatomabsorptsioonspektromeetria (AAS) – EN ISO 6869 või

                                 —

                                 induktiivsidestatud plasma aatomiemissioonspektromeetria (ICP-AES) – EN 15510

                           Bensoehappe määramine eelsegus ja söödas:

                                 —

                                 kõrgefektiivne vedelikkromatograafia UV-detektoriga (HPLC-UV)

                           Kaltsiumformiaadi ja fumaarhappe määramine eelsegus:

                                 —

                                 kõrgefektiivne iooneksklusioon-vedelikkromatograafia UV- või murdumisnäitajadetektoriga (HPLC-UV/RI)

                     Broilerkanad
                     Noorkanad

                     —

                     500

                     1 000

                                 1.

                                 Söödalisandi ja eelsegude kasutamisjuhistes märgitakse säilitustingimused ja püsivus kuumtöötlemisel.

                                 2.

                                 Söödalisandit ei tohi kasutada koos muude bensoehappe või bensoaatide, kaltsium- või muude formiaatide ja fumaarhappe allikatega.

                                 3.

                                 Söödakäitlejad kehtestavad söödalisandi ja eelsegude kasutajatele kasutamiskorra ja võtavad korralduslikud meetmed, millega vähendatakse nende kasutamisest tuleneda võivaid ohte. Kui selline kasutamiskord ja sellised meetmed ei võimalda kõnealuseid ohte kõrvaldada või minimeerida, kasutatakse söödalisandi ja eelsegude käitlemisel isikukaitsevahendeid, sealhulgas hingamiskaitsevahendit.

                     1. august 2028

            (1)  Analüüsimeetodite üksikasjad on kättesaadavad referentlabori veebisaidil aadressil https://ec.europa.eu/jrc/en/eurl/feed-additives/evaluation-reports.


title: Komisjoni rakendusmäärus (EL) 2018/1204, 27. august 2018, millega muudetakse 290. korda nõukogu määrust (EÜ) nr 881/2002, millega kehtestatakse teatavad eripiirangud organisatsioonidega ISIL (Daesh) ja Al-Qaida seotud teatavate isikute ja üksuste vastu

text:
                  27.8.2018

                  ET

                  Euroopa Liidu Teataja

                  LI 217/1

         KOMISJONI RAKENDUSMÄÄRUS (EL) 2018/1204,
         27. august 2018,
         millega muudetakse 290. korda nõukogu määrust (EÜ) nr 881/2002, millega kehtestatakse teatavad eripiirangud organisatsioonidega ISIL (Daesh) ja Al-Qaida seotud teatavate isikute ja üksuste vastu
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 27. mai 2002. aasta määrust (EÜ) nr 881/2002, millega kehtestatakse teatavad eripiirangud organisatsioonidega ISIL (Daesh) ja Al-Qaida seotud teatavate isikute ja üksuste vastu, (1) eriti selle artikli 7 lõike 1 punkti a ja artikli 7a lõiget 1,
         ning arvestades järgmist:

                     (1)

                     Määruse (EÜ) nr 881/2002 I lisas on esitatud nende isikute, rühmituste ja üksuste loetelu, kelle rahalised vahendid ja majandusressursid nimetatud määruse alusel külmutatakse.

                     (2)

                     23. augustil 2018 otsustas ÜRO Julgeolekunõukogu sanktsioonide komitee teha kolm uut kannet nende isikute, rühmituste ja üksuste loetellu, kelle rahalised vahendid ja majandusressursid tuleks külmutada. Seega tuleks määruse (EÜ) nr 881/2002 I lisa vastavalt muuta.

                     (3)

                     Käesoleva määrusega kehtestatud meetmete tõhususe tagamiseks peaks see jõustuma viivitamata,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EÜ) nr 881/2002 I lisa muudetakse vastavalt käesoleva määruse lisale.

            Artikkel 2
            Käesolev määrus jõustub Euroopa Liidu Teatajas avaldamise päeval.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 27. august 2018

                  Komisjoni nimel

                  presidendi eest

                  välispoliitika vahendite talituse juhataja

            (1)  EÜT L 139, 29.5.2002, lk 9.

            LISA
            Määruse (EÜ) nr 881/2002 I lisa pealkirja „Füüsilised isikud“ alla lisatakse järgmised kanded:

                        „—

                        Mohammed Yusip Karim (teiste nimedega a) Abu Walid al Indunisi, b) Zidni Elma, c) Udtadz Syaifudin, d) Mohammad Yusef Karim Faiz, e) Muh Saifudin, f) Kembar Khalid, g) Mohamad Yusuf Karim Saifullah Faiz, h) Mohammad Saifuddin Mohammad Yusuf Faiz, i) Ustadz Faiz, j) Saifudin Faiz, k) Kholid Faiz, l) Abdullah Faiz, m) Fauz Faturohman. Sünniaeg: 11.10.1978. Sünnikoht: Indoneesia. Aadress: Süüria Araabia Vabariik (asukoht alates 2015. aastast). Kodakondsus: Indoneesia. Muu teave: Iraagi ja Levandi Islamiriigi (ISIL) (loetelus nime all Al-Qaida in Iraq) juhtiv liige. Värbas ISILisse ja suunas veebis videosõnumite teel inimesi terroriakte toime panema. Välised tundemärgid: juuksevärv: must; kehaehitus: sale. Räägib indoneesia ja araabia keelt, Mindanao murret. Artikli 7d lõike 2 punktis i osutatud kindlaksmääramise kuupäev: 23.8.2018.

                        —

                        Mohamad Rafi Bin Udin (teiste nimedega a) Mohd Radi Bin Udin, b) Abu Awn al Malizi, c) Muhammad Ratin, d) Muhammad Rafiuddin, e) Abu Una al Malayzie, f) Mhammad Rahim Bin Udin, g) Abu Ayn Tok Cit, h) Muhammad Ratin Bin Nurdin). Sünniaeg: 3.6.1966. Sünnikoht: Negri Sembilan, Malaisia. Aadress: a) B-3B-19 Glenview Villa, Jalan 49 Off Jalan Kuari, Taman Pinggiran Cheras, 56000 Kuala Lumpur, Wilayah Persekutuan Kuala Lumpur, Malaisia (alates 30. jaanuarist 2014), b) 90-00-04 Flat Sri Kota, Bandar Tun Razak, 56100, Kuala Lumpur, Wilayah Persekutuan Kuala Lumpur, Malaisia (alates 23. aprillist 2010), c) 96-06-06 Flat Sri Kota, Bandar Tun Razak, 56100, Kuala Lumpur, Wilayah Persekutuan Kuala Lumpur, Malaisia (alates 6. aprillist 2007), d) Süüria Araabia Vabariik (asukoht alates 2014. aastast). Kodakondsus: a) Malaisia, b) Indoneesia. Passi nr: Malaisia nr A31142734, välja antud 6. novembril 2013 (välja antud Malaisia sisserändeosakonna poolt, kehtivuse lõppkuupäev 6. november 2015). Riiklik isikukood: Malaisia isikutunnistus 660603-05-5267 (välja antud Malaisia riikliku registreerimisosakonna poolt isikule nimega Mohd Rafi bin Udin). Muu teave: Iraagi ja Levandi Islamiriigi (ISIL) (loetelus nime all Al-Qaida in Iraq) juhtiv liige. Värbas ISILisse ja suunas veebis videosõnumite teel inimesi terroriakte toime panema. Välised tundemärgid: silmade värv: pruun; juuksevärv: pruun; nahavärv: tume. Räägib malai ja inglise keelt, veidi araabia keelt. Artikli 7d lõike 2 punktis i osutatud kindlaksmääramise kuupäev: 23.8.2018.

                        —

                        Muhammed Reza Lahaman Kiram (teiste nimedega a) Abdul Rahman, b) Abu Abdul Rahman al Filipini, c) Abtol Rahman). Sünniaeg: 3.3.1990. Sünnikoht: Zamboanga City, Lõuna-Zamboanga, Filipiinid. Aadress: a) Brgy Recodo, Zamboanga City, Zamboanga Peninsula, Filipiinid (endine aadress), b) 96 IlangLlang, Sarmiento Subdivision, Panabo, Davao City, Eastern Mindanao, Filipiinid (endine aadress), c) Süüria Araabia Vabariik (asukoht alates 2015. aastast). Kodakondsus: Filipiinide. Passi nr: a) Filipiinide nr XX3966391 (välja antud 25.2.2015 Filipiinide kaubandusministeeriumi poolt, kehtivuse lõppkuupäev 24.2.2020), b) Filipiinide nr EC3524065. Muu teave: Iraagi ja Levandi Islamiriigi (ISIL) (loetelus nime all Al-Qaida in Iraq) juhtiv liige. Värbas ISILisse ja suunas veebis videosõnumite teel inimesi terroriakte toime panema. Välised tundemärgid: pikkus: 156 cm; kaal: 60 kg (septembris 2016); silmade värv: must; juuksevärv: must; kehaehitus: keskmine; kõrged põsesarnad. Räägib tagalogi, inglise ja araabia keelt. Artikli 7d lõike 2 punktis i osutatud kindlaksmääramise kuupäev: 23.8.2018.“


title: Nõukogu rakendusmäärus (EL) 2018/1245, 18. september 2018, millega rakendatakse määruse (EL) 2016/44 (mis käsitleb piiravaid meetmeid seoses olukorraga Liibüas) artikli 21 lõiget 1

text:
                  19.9.2018

                  ET

                  Euroopa Liidu Teataja

                  L 235/1

         NÕUKOGU RAKENDUSMÄÄRUS (EL) 2018/1245,
         18. september 2018,
         millega rakendatakse määruse (EL) 2016/44 (mis käsitleb piiravaid meetmeid seoses olukorraga Liibüas) artikli 21 lõiget 1
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 18. jaanuari 2016. aasta määrust (EL) 2016/44, mis käsitleb piiravaid meetmeid seoses olukorraga Liibüas ja millega tunnistatakse kehtetuks määrus (EL) nr 204/2011, (1) eriti selle artikli 21 lõiget 1,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:

                     (1)

                     Nõukogu võttis 18. jaanuaril 2016 vastu määruse (EL) 2016/44.

                     (2)

                     Ühinenud Rahvaste Organisatsiooni Julgeolekunõukogu („ÜRO Julgeolekunõukogu“) resolutsiooni 1970 (2011) alusel loodud ÜRO Julgeolekunõukogu komitee kandis 11. septembril 2018 ühe isiku selliste isikute ja üksuste loetellu, kelle suhtes kohaldatakse piiravaid meetmeid.

                     (3)

                     Määruse (EL) 2016/44 II lisa tuleks seetõttu vastavalt muuta,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EL) 2016/44 II lisa muudetakse vastavalt käesoleva määruse lisale.

            Artikkel 2
            Käesolev määrus jõustub selle Euroopa Liidu Teatajas avaldamise päeval.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 18. september 2018

                  Nõukogu nimel

                  eesistuja

               G. BLÜMEL

            (1)  ELT L 12, 19.1.2016, lk 1.

            LISA
            Määruse (EL) 2016/44 II lisas sisalduvasse loetellu lisatakse järgmine isik:

                           „27.

                              Nimi: 1: Ibrahim 2: Saeed 3: Salim 4: Jadhran

                              Auaste: andmed puuduvad. Ametikoht: Relvarühmituste juht. Sünniaeg: 1982. Sünnikoht: andmed puuduvad. Kontrollitud varjunimi: andmed puuduvad. Kontrollimata varjunimi: andmed puuduvad. Kodakondsus: Liibüa. Passi nr: andmed puuduvad. Riiklik isikukood: andmed puuduvad. Aadress: andmed puuduvad. Loetellu kandmise kuupäev: 11. september 2018. Muu teave: ema nimi Salma Abdula Younis. Loetellu kantud resolutsiooni 1970 punktide 15 ja 17 alusel (reisikeeld, vara külmutamine). Link Interpoli ja ÜRO Julgeolekunõukogu eriteate veebilehele: www.interpol.int/en/notice/search/un/xxxx.
                           Loetellu kantud resolutsiooni 2213 (2015) punkti 11 alapunkti b, c ja d alusel; resolutsiooni 2362 (2017) punkti 11 alusel.
                           Lisateave:

                                       —

                                       Liibüa riigiprokuratuur on teinud asjaomase isiku suhtes vahistamismääruse, süüdistades teda mitme kuriteo toimepanemises.

                                       —

                                       Kõnealune isik korraldas naftatootmise piirkonnas asuvate naftaterminalide vastu relvastatud tegevusi ja rünnakuid (neist viimane toimus 14. juunil 2018), mille tulemusel need hävisid.

                                       —

                                       Naftatootmise piirkonnas toimunud rünnakud põhjustasid selle piirkonna elanike seas hulgaliselt inimohvreid ning seadsid ohtu tsiviilisikute elu.

                                       —

                                       Rünnakute tõttu toimus ajavahemikul 2013–2018 Liibüa naftaekspordi katkestusi, mis tekitas märkimisväärset kahju Liibüa majandusele.

                                       —

                                       Asjaomane isik üritas naftat ebaseaduslikult eksportida.

                                       —

                                       Nimetatud isik värbab naftatootmise piirkonna vastu suunatud korduvate rünnakute toime panemiseks välisvõitlejaid.

                                       —

                                       Oma tegevusega kahjustab asjaomane isik Liibüa stabiilsust ning takistab Liibüa osapoolte püüdlusi lahendada poliitilist kriisi ja rakendada ÜRO tegevuskava.“


title: Komisjoni rakendusmäärus (EL) 2018/1484, 4. oktoober 2018, milles käsitletakse lõssipulbri madalaimat müügihinda rakendusmäärusega (EL) 2016/2080 avatud hankemenetluse raames toimuvas kahekümne viiendas osalises hankemenetluses

text:
                  5.10.2018

                  ET

                  Euroopa Liidu Teataja

                  L 251/24

         KOMISJONI RAKENDUSMÄÄRUS (EL) 2018/1484,
         4. oktoober 2018,
         milles käsitletakse lõssipulbri madalaimat müügihinda rakendusmäärusega (EL) 2016/2080 avatud hankemenetluse raames toimuvas kahekümne viiendas osalises hankemenetluses
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007 (1),
         võttes arvesse komisjoni 18. mai 2016. aasta rakendusmäärust (EL) 2016/1240, millega kehtestatakse Euroopa Parlamendi ja nõukogu määruse (EL) nr 1308/2013 rakenduseeskirjad riikliku sekkumise ja eraladustamistoetuse osas, (2) eriti selle artiklit 32,
         ning arvestades järgmist:

                     (1)

                     Komisjoni rakendusmäärusega (EL) 2016/2080 (3) on avatud lõssipulbri müük hankemenetluse teel.

                     (2)

                     Kahekümne viienda osalise hankemenetluse raames saadud pakkumusi arvesse võttes tuleks kindlaks määrata madalaim müügihind.

                     (3)

                     Käesoleva määrusega ette nähtud meetmed on kooskõlas põllumajandusturgude ühise korralduse komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Rakendusmäärusega (EL) 2016/2080 avatud hankemenetluse raames toimuvas kahekümne viiendas osalises hankemenetluses, mis käsitleb lõssipulbri müüki ja mille puhul pakkumuste esitamise tähtaeg lõppes 2. oktoobril 2018, kehtestatakse madalaim müügihind 123 eurot / 100 kg.

            Artikkel 2
            Käesolev määrus jõustub Euroopa Liidu Teatajas avaldamise päeval.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 4. oktoober 2018

                  Komisjoni nimel

                  presidendi eest

                  põllumajanduse ja maaelu arengu peadirektoraadi

                  peadirektor

               Jerzy PLEWA

            (1)  ELT L 347, 20.12.2013, lk 671.

            (2)  ELT L 206, 30.7.2016, lk 71.

            (3)  Komisjoni 25. novembri 2016. aasta rakendusmäärus (EL) 2016/2080, millega avatakse lõssipulbri müük hankemenetluse teel (ELT L 321, 29.11.2016, lk 45).


title: Komisjoni rakendusmäärus (EL) 2018/1489, 3. oktoober 2018, teatavate kaupade klassifitseerimise kohta kombineeritud nomenklatuuris

text:
                  8.10.2018

                  ET

                  Euroopa Liidu Teataja

                  L 252/35

         KOMISJONI RAKENDUSMÄÄRUS (EL) 2018/1489,
         3. oktoober 2018,
         teatavate kaupade klassifitseerimise kohta kombineeritud nomenklatuuris
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 9. oktoobri 2013. aasta määrust (EL) nr 952/2013, millega kehtestatakse liidu tolliseadustik, (1) eriti selle artikli 57 lõiget 4 ja artikli 58 lõiget 2,
         ning arvestades järgmist:

                     (1)

                     Nõukogu määrusele (EMÜ) nr 2658/87 (2) lisatud kombineeritud nomenklatuuri ühetaolise kohaldamise tagamiseks on vaja vastu võtta meetmed, mis käsitlevad käesoleva määruse lisas osutatud kaupade klassifitseerimist.

                     (2)

                     Määrusega (EMÜ) nr 2658/87 on kehtestatud kombineeritud nomenklatuuri klassifitseerimise üldreeglid. Neid üldreegleid kohaldatakse ka kombineeritud nomenklatuuril täielikult või osaliselt põhinevate või sellele täiendavaid alajaotisi lisavate teiste nomenklatuuride suhtes, mis on kehtestatud liidu erisätetega kaubavahetust käsitlevate tariifsete või muude meetmete kohaldamiseks.

                     (3)

                     Vastavalt nimetatud üldreeglitele tuleb käesoleva määruse lisas esitatud tabeli 1. veerus kirjeldatud kaubad klassifitseerida 2. veerus esitatud CN-koodi alla, lähtuvalt tabeli 3. veerus esitatud põhjendusest.

                     (4)

                     On asjakohane sätestada, et siduvale tariifiinformatsioonile, mis on antud käesolevas määruses käsitletavate kaupade kohta, kuid mis ei ole kooskõlas käesoleva määrusega, võib siduva tariifiinformatsiooni valdaja määruse (EL) nr 952/2013 artikli 34 lõike 9 kohaselt tugineda veel teatava perioodi vältel. Kõnealuseks ajavahemikuks tuleks kehtestada kolm kuud.

                     (5)

                     Käesoleva määrusega ette nähtud meetmed on kooskõlas tolliseadustiku komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Lisas esitatud tabeli 1. veerus kirjeldatud kaubad klassifitseeritakse kombineeritud nomenklatuuris kõnealuse tabeli 2. veerus esitatud CN-koodi alla.

            Artikkel 2
            Siduvale tariifiinformatsioonile, mis ei ole kooskõlas käesoleva määrusega, võib määruse (EL) nr 952/2013 artikli 34 lõike 9 kohaselt tugineda veel kolm kuud pärast käesoleva määruse jõustumist.

            Artikkel 3
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 3. oktoober 2018

                  Komisjoni nimel

                  presidendi eest

                  maksunduse ja tolliliidu peadirektoraadi

                  peadirektor

               Stephen QUEST

            (1)  ELT L 269, 10.10.2013, lk 1.

            (2)  Nõukogu 23. juuli 1987. aasta määrus (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT L 256, 7.9.1987, lk 1).

            LISA

                        Kauba kirjeldus

                        Klassifikatsioon
                        (CN-kood)

                        Põhjendus

                        (1)

                        (2)

                        (3)

                        Plasttoode jaemüügikomplekti kujul, milles on:

                                    —

                                    kolm aiavoolikumuhvi;

                                    —

                                    pihustusdüüs mehhanismiga veejoa reguleerimiseks ning läbivoolu sulgemiseks ja avamiseks;

                                    —

                                    kummitihendiga liitmikud (nn rõngastihendid).

                              Toode esitatakse tollile tootena aias taimede vihmutamiseks ja kastmiseks.
                        Vt fotosid (*1)

                        8481 80 99

                        Klassifikatsioon määratakse kindlaks kombineeritud nomenklatuuri klassifitseerimise üldreegliga 1, üldreegliga 3b ja üldreegliga 6 ning CN-koodide 8481 , 8481 80  ja 8481 80 99  sõnastusega.
                        Pihustusdüüs, mis muudab veejoa liiki ja reguleerib vedeliku läbivoolu, määrab komplekti põhiomaduse.
                        Toode ei ole niisutussüsteem (vt ka harmoneeritud süsteemi (HS) selgitavad märkused rubriigi 8424  kohta, punkt E) ega mehaaniline aiavihmuti pihustuspea. See on oma objektiivsete omaduste poolest vedeliku vooluhulga ja joa liigi reguleerimiseks ettenähtud kraanide, klappide, ventiilide või muude tarvititega voolikupihustusdüüs (mis ei kuulu rubriiki 8424 , vt ka HSi selgitavad märkused rubriigi 8424  kohta, punkt D). Vooliku pihustusdüüsid jmt, mis on varustatud kraanide või ventiilidega veejoa või udu moodustamiseks, klassifitseeritakse rubriiki 8481  (vt ka HSi selgitavad märkused, rubriik 8481 , punkt 11). Seega ei või toodet klassifitseerida rubriiki 8424 .
                        Järelikult tuleb toode klassifitseerida CN-koodi 8481 80 99  alla kui muud ventiilid.

               (*1)  Fotod on üksnes illustreerivad.


title: Komisjoni rakendusmäärus (EL) 2018/1632, 30. oktoober 2018, millega lubatakse vastavalt Euroopa Parlamendi ja nõukogu määrusele (EL) 2015/2283 lasta uuendtoiduna turule lehmapiimavadaku põhivalkude isolaat ning muudetakse komisjoni rakendusmäärust (EL) 2017/2470 (EMPs kohaldatav tekst)

text:
                  31.10.2018

                  ET

                  Euroopa Liidu Teataja

                  L 272/23

         KOMISJONI RAKENDUSMÄÄRUS (EL) 2018/1632,
         30. oktoober 2018,
         millega lubatakse vastavalt Euroopa Parlamendi ja nõukogu määrusele (EL) 2015/2283 lasta uuendtoiduna turule lehmapiimavadaku põhivalkude isolaat ning muudetakse komisjoni rakendusmäärust (EL) 2017/2470
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 25. novembri 2015. aasta määrust (EL) 2015/2283, mis käsitleb uuendtoitu, millega muudetakse Euroopa Parlamendi ja nõukogu määrust (EL) nr 1169/2011 ning tunnistatakse kehtetuks Euroopa Parlamendi ja nõukogu määrus (EÜ) nr 258/97 ja komisjoni määrus (EÜ) nr 1852/2001, (1) eriti selle artiklit 12,
         ning arvestades järgmist:

                     (1)

                     Määruses (EL) 2015/2283 on sätestatud, et liidus võib turule lasta ainult loa saanud ja liidu loetellu kantud uuendtoitu.

                     (2)

                     Kooskõlas määruse (EL) 2015/2283 artikliga 8 on vastu võetud komisjoni rakendusmäärus (EL) 2017/2470, (2) millega kehtestatakse liidus lubatud uuendtoitude loetelu.

                     (3)

                     Määruse (EL) 2015/2283 artikli 12 kohaselt peab komisjon tegema otsuse uuendtoidu lubamise ja liidu turule laskmise ning liidu loetelu ajakohastamise kohta.

                     (4)

                     Äriühing Armor Protéines S.A.S. (edaspidi „taotleja“) esitas 22. augustil 2016 Iirimaa pädevale asutusele taotluse lasta liidus turule rasvatu lehmapiima etapiviisilise puhastamise teel saadud lehmapiimavadaku põhivalkude isolaat toidu uuendkoostisosana Euroopa Parlamendi ja nõukogu määruse (EÜ) nr 258/97 (3) artikli 1 lõike 2 punkti e tähenduses. Taotluse eesmärk on saada luba lehmapiimavadaku põhivalgu isolaadi kasutamiseks imiku piimasegudes ja jätkupiimasegudes, kehakaalu alandamiseks ettenähtud päevase toidu asendajates, meditsiinilisel näidustusel kasutamiseks ettenähtud toidus ja toidulisandites.

                     (5)

                     Määruse (EL) 2015/2283 artikli 35 lõike 1 kohaselt käsitatakse kõiki uuendtoidu liidus turule laskmise taotlusi, mis on esitatud liikmesriigile kooskõlas uuendtoitu ja toidu uuendkoostisosi käsitleva määruse (EÜ) nr 258/97 artikliga 4 ja mille kohta ei ole tehtud lõplikku otsust enne 1. jaanuari 2018, määruse (EL) 2015/2283 kohaselt esitatud taotlustena.

                     (6)

                     Taotlus lehmapiimavadaku põhivalkude isolaadi uuendtoiduna liidus turule laskmiseks esitati liikmesriigile kooskõlas määruse (EÜ) nr 258/97 artikliga 4 ning see vastab ühtlasi määruses (EL) 2015/2283 sätestatud nõuetele.

                     (7)

                     Iirimaa pädev asutus esitas 27. juunil 2017 esialgse hindamisaruande. Kõnealune asutus jõudis nimetatud aruandes järeldusele, et lehmapiimavadaku põhivalkude isolaat vastab määruse (EÜ) nr 258/97 artikli 3 lõikes 1 sätestatud toidu uuendkoostisosa kriteeriumidele.

                     (8)

                     Komisjon edastas esialgse hindamisaruande 4. juulil 2017 teistele liikmesriikidele. Määruse (EÜ) nr 258/97 artikli 6 lõike 4 esimeses lõigus sätestatud 60-päevase ajavahemiku jooksul esitasid teised liikmesriigid põhjendatud vastuväiteid seoses lehmapiimavadaku põhivalkude isolaadi ohutusega imikute jaoks ning noorrottide peal kuue nädala jooksul läbiviidud arengutoksilisuse uuringu (4) tulemuste toksikoloogilise asjakohasusega.

                     (9)

                     Komisjon pidas teiste liikmesriikide esitatud vastuväidetest lähtuvalt 11. detsembril 2017 nõu Euroopa Toiduohutusametiga (edaspidi „amet“) ning palus ametil täiendavalt hinnata lehmapiimavadaku põhivalkude isolaati kui toidu uuendkoostisosa vastavalt määrusele (EÜ) nr 258/97.

                     (10)

                     Taotleja esitas 3. jaanuaril 2018 komisjonile edasise taotlusega palve kaitsta konfidentsiaalseid andmeid, mis sisaldusid taotluse toetuseks esitatud järgmistes uuringutes: kaks kliinilist uuringut lehmapiimavadaku põhivalkude isolaadi kasutamise kohta inimestel, (5) (6) bakteritega tehtav in vitro pöördmutatsiooniuuring, (7) mikrotuumade tekke in vitro katse imetajarakkudega, (8) 90-päevane suukaudsel manustamisel rottidel avalduva mürgisuse uuring, (9) noorrottide kuuenädalane arengutoksilisuse uuring ja lehmapiimavadaku põhivalkude isolaadi elektroforeetiline analüüs (10).

                     (11)

                     Amet võttis 27. juunil 2018 vastu teadusliku arvamuse „Scientific Opinion on the safety of bovine milk basic whey protein isolate as a novel food pursuant to Regulation (EU) 2015/2283“ (11) („Teaduslik arvamus lehmapiimavadaku põhivalkude isolaadi kui uuendtoidu ohutuse kohta vastavalt määrusele (EL) 2015/2283“). Kõnealune arvamus on kooskõlas määruse (EL) 2015/2283 artikli 11 nõuetega.

                     (12)

                     Kõnealune arvamus annab piisavalt alust kinnitada, et imiku piimasegudes ja jätkupiimasegudes, kehakaalu alandamiseks ettenähtud päevase toidu asendajates, meditsiinilisel näidustusel kasutamiseks ettenähtud toidus ja toidulisandites koostisosana kasutatav lehmapiimavadaku põhivalkude isolaat vastab kavandatud kasutuse ja kasutuskoguste korral määruse (EL) 2015/2283 artikli 12 lõikele 1.

                     (13)

                     Oma arvamuses lehmapiimavadaku põhivalkude isolaadi kohta leidis amet, et 90-päevase suukaudsel manustamisel rottidel avalduva mürgisuse uuringu tulemuste põhjal saab luua võrdlusaluse ja hinnata, kas inimese tarbitava uuendtoidu maksimumannuse puhul on kokkupuute ohutusvaru piisav. Seepärast leitakse, et lehmapiimavadaku põhivalkude isolaadi ohutust käsitlevate järeldusteni ei oleks jõutud ilma nimetatud uuringu aruandes esitatud andmeteta.

                     (14)

                     Pärast ameti arvamuse saamist palus komisjon taotlejal esitada täiendava selgituse põhjenduse kohta, mis oli esitatud seoses 90-päevase suukaudsel manustamisel rottidel avalduva mürgisuse uuringu andmete kaitse ja sellele uuringule viitamise ainuõiguse taotlemisega, nagu on osutatud määruse (EL) 2015/2283 artikli 26 lõike 2 punktides a ja b.

                     (15)

                     Taotleja kinnitas ühtlasi, et talle kuulusid taotluse esitamise ajal siseriikliku õiguse alusel kõnealuse uuringu andmete omandiõigused ja uuringule viitamise ainuõigus ning seepärast ei ole kõnealune uuring kolmandate isikute jaoks seaduslikult kättesaadav ega kasutatav. Komisjon hindas kogu taotleja esitatud teavet ning leidis, et taotleja on piisavalt tõendanud vastavust määruse (EL) 2015/2283 artikli 26 lõikes 2 sätestatud nõuetele.

                     (16)

                     Sellest tulenevalt ei tohiks amet vastavalt määruse (EL) 2015/2283 artikli 26 lõikele 2 viie aasta jooksul alates käesoleva määruse jõustumise kuupäevast ühegi edasise taotleja hüvanguks kasutada taotleja toimikus sisalduvaid 90-päevase suukaudsel manustamisel rottidel avalduva mürgisuse uuringu andmeid, ilma milleta amet ei oleks saanud uuendtoitu hinnata. Seepärast tuleks viie aasta jooksul võimaldada käesoleva määruse alusel lubatud uuendtoitu turule lasta üksnes taotlejal.

                     (17)

                     Kõnealuse uuendtoidu loa ja taotleja toimikus sisalduvatele 90-päevase suukaudsel manustamisel rottidel avalduva mürgisuse uuringu andmetele viitamise ainuõiguse andmisega üksnes taotlejale ei takistata siiski teisi taotlejaid esitamast sama uuendtoidu turulelaskmiseks loataotlust, mis põhineb käesoleva määruse kohaselt loa andmist toetaval seaduslikult hangitud teabel.

                     (18)

                     Kuna uuendtoitu saadakse piimast, mis on Euroopa Parlamendi ja nõukogu määruse (EL) nr 1169/2011 (12) II lisas esitatud allergiat või talumatust tekitavate ainete ja toodete loetelus, tuleks toitu ja toidulisandeid, mis sisaldavad lehmapiimavadaku põhivalkude isolaati, asjakohaselt märgistada, järgides kõnealuse määruse artikli 21 nõudeid.

                     (19)

                     Euroopa Parlamendi ja nõukogu direktiivis 2002/46/EÜ (13) on sätestatud toidulisandeid käsitlevad nõuded. Lehmapiimavadaku põhivalkude isolaadi kasutamise lubamisega ei tohiks piirata kõnealuse direktiivi kohaldamist.

                     (20)

                     Euroopa Parlamendi ja nõukogu määruses (EL) nr 609/2013 (14) on sätestatud nõuded imikute ja väikelaste toidu, meditsiinilisel näidustusel kasutamiseks ettenähtud toidu ning kehakaalu alandamiseks ettenähtud päevase toidu asendajate kohta. Lehmapiimavadaku põhivalkude isolaadi kasutamise lubamisega ei tohiks piirata kõnealuse määruse kohaldamist.

                     (21)

                     Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1

               1.   Käesoleva määruse lisas kirjeldatud lehmapiimavadaku põhivalkude isolaat lisatakse liidus lubatud uuendtoitude loetellu, mis on kehtestatud rakendusmäärusega (EL) 2017/2470.

               2.   Viie aasta jooksul alates käesoleva määruse jõustumise kuupäevast võib üksnes esmataotleja:

                           —

                           äriühing Armor Protéines S.A.S.

                           —

                           aadress: Armor Protéines S.A.S., 19 bis, rue de la Libération, 35460 Saint-Brice-en-Coglès, Prantsusmaa;

                     lasta lõikes 1 osutatud uuendtoitu liidus turule, välja arvatud juhul, kui mõni edasine taotleja saab kõnealuse uuendtoidu jaoks loa käesoleva määruse artikli 2 kohaselt kaitstud andmetele osutamata või äriühingu Armor Protéines S.A.S. nõusolekul.

               3.   Lõikes 1 osutatud kanne liidu loetelus hõlmab käesoleva määruse lisas sätestatud kasutustingimusi ja märgistamisnõudeid.

               4.   Käesolevas artiklis sätestatud loaga ei piirata määruse (EL) nr 1169/2011, direktiivi 2002/46/EÜ ning määruse (EL) nr 609/2013 sätete kohaldamist.

            Artikkel 2
            Taotlustoimikus esitatud uuringuandmeid, mille alusel amet hindas artiklis 1 osutatud uuendtoitu ja mis taotleja väitel vastavad määruse (EL) 2015/2283 artikli 26 lõikes 2 sätestatud nõuetele, ei kasutata viie aasta jooksul alates käesoleva määruse jõustumise kuupäevast äriühingu Armor Protéines S.A.S. nõusolekuta ühegi edasise taotleja hüvanguks.

            Artikkel 3
            Rakendusmääruse (EL) 2017/2470 lisa muudetakse vastavalt käesoleva määruse lisale.

            Artikkel 4
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 30. oktoober 2018

                  Komisjoni nimel

                  president

               Jean-Claude JUNCKER

            (1)  ELT L 327, 11.12.2015, lk 1.

            (2)  Komisjoni 20. detsembri 2017. aasta rakendusmäärus (EL) 2017/2470, millega vastavalt Euroopa Parlamendi ja nõukogu määrusele (EL) 2015/2283 uuendtoidu kohta kehtestatakse liidu uuendtoitude loetelu (ELT L 351, 30.12.2017, lk 72).

            (3)  Euroopa Parlamendi ja nõukogu 27. jaanuari 1997. aasta määrus (EÜ) nr 258/97 uuendtoidu ja toidu uuendkoostisosade kohta (EÜT L 43, 14.2.1997, lk 1).

            (4)  Spézia (2012).

            (5)  Armor Protéines (2013).

            (6)  Schmitt & Mireaux (2008).

            (7)  Sire, G. (2012a).

            (8)  Sire, G. (2012b).

            (9)  Silvano (2012).

            (10)  Armor Protéines (2017).

            (11)  EFSA Journal 2018; 16(7):5360.

            (12)  Euroopa Parlamendi ja nõukogu 25. oktoobri 2011. aasta määrus (EL) nr 1169/2011, milles käsitletakse toidualase teabe esitamist tarbijatele ning millega muudetakse Euroopa Parlamendi ja nõukogu määrusi (EÜ) nr 1924/2006 ja (EÜ) nr 1925/2006 ning tunnistatakse kehtetuks komisjoni direktiiv 87/250/EMÜ, nõukogu direktiiv 90/496/EMÜ, komisjoni direktiiv 1999/10/EÜ, Euroopa Parlamendi ja nõukogu direktiiv 2000/13/EÜ, komisjoni direktiivid 2002/67/EÜ ja 2008/5/EÜ ning komisjoni määrus (EÜ) nr 608/2004 (ELT L 304, 22.11.2011, lk 18).

            (13)  Euroopa Parlamendi ja nõukogu 10. juuni 2002. aasta direktiiv 2002/46/EÜ toidulisandeid käsitlevate liikmesriikide õigusaktide ühtlustamise kohta (EÜT L 183, 12.7.2002, lk 51).

            (14)  Euroopa Parlamendi ja nõukogu 12. juuni 2013. aasta määrus (EL) nr 609/2013 imikute ja väikelaste toidu, meditsiinilisel näidustusel kasutamiseks ettenähtud toidu ning kehakaalu alandamiseks ettenähtud päevase toidu asendajate kohta, millega tunnistatakse kehtetuks nõukogu direktiiv 92/52/EMÜ, komisjoni direktiivid 96/8/EÜ, 1999/21/EÜ, 2006/125/EÜ ja 2006/141/EÜ, Euroopa Parlamendi ja nõukogu direktiiv 2009/39/EÜ ning komisjoni määrused (EÜ) nr 41/2009 ja (EÜ) nr 953/2009 (ELT L 181, 29.6.2013, lk 35).

            LISA
            Rakendusmääruse (EL) 2017/2470 lisa muudetakse järgmiselt.

                        1)

                        Tabelisse 1 („Lubatud uuendtoidud“) lisatakse järgmine viimane veerg:
                        „Andmekaitse“

                        2)

                        Tabelisse 1 („Lubatud uuendtoidud“) lisatakse veiste laktoferriini käsitleva kande järele järgmine kanne:

                                    Lubatud uuendtoit

                                    Uuendtoidu kasutamise tingimused

                                    Täiendavad märgistamise erinõuded

                                    Muud nõuded

                                    Andmekaitse

                                    „Lehmapiimavadaku põhivalkude isolaat

                                       Määratud toidugrupp

                                       Piirnorm

                                    Uuendtoidu nimetus seda sisaldava toiduaine märgistusel on „piimavadaku valkude isolaat“.
                                    Lehmapiimavadaku põhivalkude isolaati sisaldavate toidulisandite etiketil esitatakse järgmine teave:

                                       „Seda toidulisandit ei tohiks tarbida alla 3-/18-aastased (*) lapsed/noorukid.“

                                                (*)

                                                Olenevalt vanuserühmast, kellele toidulisand on ette nähtud.

                                    Luba antud 20. novembril 2018. Käesolev kanne põhineb määruse (EL) 2015/2283 artikli 26 kohaselt kaitstud konfidentsiaalsetel teaduslikel tõenditel ja teadusandmetel.
                                    Taotleja: Armor Protéines S.A.S., 19 bis, rue de la Libération, 35460 Saint-Brice-en-Coglès, Prantsusmaa. Andmekaitseperioodi vältel võib uuendtoitu lehmapiimavadaku põhivalkude isolaati liidus turule lasta üksnes Armor Protéines S.A.S., välja arvatud juhul, kui mõni hilisem taotleja saab kõnealuse uuendtoidu jaoks loa määruse (EL) 2015/2283 artikli 26 kohaselt kaitstud konfidentsiaalsetele teaduslikele tõenditele ega teadusandmetele osutamata või Armor Protéines S.A.S. nõusolekul.
                                    Andmekaitse aegumise kuupäev: 20. november 2023.“

                                    Imiku piimasegud, nagu määratletud määruses (EL) nr 609/2013

                                    30 mg/100 g (pulbrina)
                                    3,9 mg/100 ml (kasutusvalmina)

                                    Jätkupiimasegud, nagu määratletud määruses (EL) nr 609/2013

                                    30 mg/100 g (pulbrina)
                                    4,2 mg/100 ml (kasutusvalmina)

                                    Kehakaalu alandamiseks ettenähtud päevase toidu asendaja, nagu määratletud määruses (EL) nr 609/2013

                                    300 mg päevas

                                    Meditsiinilisel näidustusel kasutamiseks ettenähtud toit, nagu määratletud määruses (EL) nr 609/2013

                                    58 mg päevas väikelaste puhul
                                    380 mg päevas 3–18-aastaste laste ja noorukite puhul
                                    610 mg päevas täiskasvanute puhul

                                    Direktiivi 2002/46/EÜ määratluse kohased toidulisandid

                                    58 mg päevas väikelaste puhul
                                    250 mg päevas 3–18-aastaste laste ja noorukite puhul
                                    610 mg päevas täiskasvanute puhul

                        3)

                        Tabelisse 2 („Spetsifikatsioonid“) lisatakse veiste laktoferriini käsitleva kande järele järgmine kanne:

                                    Lubatud uuendtoit

                                    Spetsifikatsioon

                                    „Lehmapiimavadaku põhivalkude isolaat

                                       Kirjeldus

                                    Lehmapiimavadaku põhivalkude isolaat on rasvatust lehmapiimast etapiviisilise isoleerimise ja puhastamise teel saadud kollakashall pulber.

                                       Omadused/koostis

                                    Üldvalk (massiprotsendina toote massist): ≥ 90 %
                                    Laktoferriin (massiprotsendina toote massist): 25–75 %
                                    Laktoperoksüdaas (massiprotsendina toote massist): 10–40 %
                                    Muud valgud (massiprotsendina toote massist): ≤ 30 %
                                    TGF-β2: 12–18 mg/100 g
                                    Niiskusesisaldus: ≤ 6,0 %
                                    pH (5 massi/mahuprotsendiline lahus): 5,5–7,6
                                    Laktoos: ≤ 3,0 %
                                    Rasv: ≤ 4,5 %
                                    Tuhk: ≤ 3,5 %
                                    Raud: ≤ 25 mg/100 g

                                       Raskmetallid

                                    Plii: < 0,1 mg/kg
                                    Kaadmium: < 0,2 mg/kg
                                    Elavhõbe: < 0,6 mg/kg
                                    Arseen: < 0,1 mg/kg

                                       Mikrobioloogilised kriteeriumid:

                                    Aeroobsete mesofiilsete bakterite arv: ≤ 10 000  CFU/g

                                       Enterobacteriaceae: ≤ 10 CFU/g

                                       Escherichia coli: 1 grammis ei leidu
                                    Koagulaaspositiivsed stafülokokid: 1 grammis ei leidu

                                       Salmonella: 25 grammis ei leidu

                                       Listeria: 25 grammis ei leidu

                                       Cronobacter spp.: 25 grammis ei leidu
                                    Hallitusseened: ≤ 50 CFU/g
                                    Pärmseened: ≤ 50 CFU/g
                                    CFU: kolooniat moodustav ühik“.


title: Komisjoni rakendusmäärus (EL) 2018/1633, 30. oktoober 2018, millega lubatakse vastavalt Euroopa Parlamendi ja nõukogu määrusele (EL) 2015/2283 lasta uuendtoiduna turule rafineeritud krevetipeptiidide kontsentraat ning muudetakse komisjoni rakendusmäärust (EL) 2017/2470 (EMPs kohaldatav tekst)

text:
                  31.10.2018

                  ET

                  Euroopa Liidu Teataja

                  L 272/29

         KOMISJONI RAKENDUSMÄÄRUS (EL) 2018/1633,
         30. oktoober 2018,
         millega lubatakse vastavalt Euroopa Parlamendi ja nõukogu määrusele (EL) 2015/2283 lasta uuendtoiduna turule rafineeritud krevetipeptiidide kontsentraat ning muudetakse komisjoni rakendusmäärust (EL) 2017/2470
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 25. novembri 2015. aasta määrust (EL) 2015/2283, mis käsitleb uuendtoitu, millega muudetakse Euroopa Parlamendi ja nõukogu määrust (EL) nr 1169/2011 ning tunnistatakse kehtetuks Euroopa Parlamendi ja nõukogu määrus (EÜ) nr 258/97 ja komisjoni määrus (EÜ) nr 1852/2001, (1) eriti selle artiklit 12,
         ning arvestades järgmist:

                     (1)

                     Määruses (EL) 2015/2283 on sätestatud, et liidus võib turule lasta ainult loa saanud ja liidu loetellu kantud uuendtoitu.

                     (2)

                     Kooskõlas määruse (EL) 2015/2283 artikliga 8 on vastu võetud komisjoni rakendusmäärus (EL) 2017/2470, (2) millega on kehtestatud liidus lubatud uuendtoitude loetelu.

                     (3)

                     Määruse (EL) 2015/2283 artikli 12 kohaselt peab komisjon tegema otsuse uuendtoidu lubamise ja liidu turule laskmise ning liidu loetelu ajakohastamise kohta.

                     (4)

                     Äriühing Marealis AS (edaspidi „taotleja“) esitas 22. detsembril 2016 Soome pädevale asutusele taotluse lasta liidus turule krevettide (Pandalus borealis) kestadest ja peadest ensümaatilise hüdrolüüsi teel saadud rafineeritud krevetipeptiidide kontsentraat toidu uuendkoostisosana Euroopa Parlamendi ja nõukogu määruse (EÜ) nr 258/97 (3) artikli 1 lõike 2 punkti e tähenduses. Taotluse kohaselt soovitakse kasutada rafineeritud krevetipeptiidide kontsentraati täiskasvanud üldelanikkonnale mõeldud toidulisandites.

                     (5)

                     Määruse (EL) 2015/2283 artikli 35 lõike 1 kohaselt käsitatakse kõiki uuendtoidu liidus turule laskmise taotlusi, mis on esitatud liikmesriigile kooskõlas uuendtoitu ja toidu uuendkoostisosi käsitleva määruse (EÜ) nr 258/97 artikliga 4 ja mille kohta ei ole tehtud lõplikku otsust enne 1. jaanuari 2018, määruse (EL) 2015/2283 kohaselt esitatud taotlusena.

                     (6)

                     Taotlus rafineeritud krevetipeptiidide kontsentraadi uuendtoiduna liidus turule laskmiseks esitati liikmesriigile kooskõlas määruse (EÜ) nr 258/97 artikliga 4 ning see vastab ühtlasi määruses (EL) 2015/2283 sätestatud nõuetele.

                     (7)

                     Soome pädev asutus esitas 8. märtsil 2017 esialgse hindamisaruande. Kõnealuses aruandes jõudis asutus järeldusele, et rafineeritud krevetipeptiidide kontsentraat vastab määruse (EÜ) nr 258/97 artikli 3 lõikes 1 sätestatud toidu uuendkoostisosa kriteeriumidele.

                     (8)

                     Komisjon edastas esialgse hindamisaruande 13. märtsil 2017 teistele liikmesriikidele. Teised liikmesriigid esitasid määruse (EÜ) nr 258/97 artikli 6 lõike 4 esimeses lõigus sätestatud 60-päevase ajavahemiku jooksul põhjendatud vastuväited seoses rafineeritud krevetipeptiidide kontsentraadi ohutusega madala, normaalse ja kõrge vererõhuga tarbijatele selle eeldatava vererõhku alandava mõju tõttu, võimalike eeldatavate kõrvalmõjudega, mis on seotud angiotensiini muundava ensüümi inhibeerimisega ja sellest tuleneva võimaliku toimega südamele, ning võimaliku vastastikmõjuga vererõhuhäirete raviks kasutatavate ravimitega.

                     (9)

                     Võttes arvesse teiste liikmesriikide esitatud vastuväiteid, pidas komisjon 21. septembril 2017 nõu Euroopa Toiduohutusametiga (edaspidi „amet“), paludes ametil täiendavalt hinnata rafineeritud krevetipeptiidide kontsentraati kui toidu uuendkoostisosa vastavalt määrusele (EÜ) nr 258/97.

                     (10)

                     Taotleja esitas 2. veebruaril 2018 komisjonile edasise taotlusega palve kaitsta konfidentsiaalseid andmeid, mis sisaldusid taotluse toetuseks esitatud järgmistes uuringutes: peptiidide de novo sünteesi uuring, (4) angiotensiini muundava ensüümi inhibeerimise mõju uuringu analüütiline aruanne, (5) ägeda suukaudse mürgisuse uuring, (6) bakteritega tehtav in vitro pöördmutatsiooniuuring, (7) 90-päevane suukaudsel manustamisel avalduva mürgisuse uuring, (8) tervetel vähese või mõõduka hüpertensiooniga inimestel rafineeritud krevetipeptiidide kontsentraadi hüpertensioonivastast mõju ja ohutust hindav uuring (9) ning tervete vähese või mõõduka hüpertensiooniga inimeste toidulisandites sisalduva rafineeritud krevetipeptiidide kontsentraadi hüpertensioonivastast mõju ja ohutust hindav topeltpime, platseebokontrolliga paralleeluuring (10). Taotleja kordas kõnealust palvet järgmises, 29. märtsil 2018 esitatud taotluses.

                     (11)

                     Amet võttis 18. aprillil 2018 vastu teadusliku arvamuse „Scientific Opinion on the safety of shrimp peptide concentrate as a novel food pursuant to Regulation (EU) 2015/2283“ („Teaduslik arvamus rafineeritud krevetipeptiidide kontsentraadi kui uuendtoidu ohutuse kohta vastavalt määrusele (EL) 2015/2283“) (11). Arvamus on kooskõlas määruse (EL) 2015/2283 artikli 11 nõuetega.

                     (12)

                     Kõnealune arvamus annab piisavalt alust kinnitada, et krevetipeptiidide kontsentraat vastab toidulisandite koostisosana kasutamisel ning kavandatud kasutusviiside ja koguste puhul määruse (EL) 2015/2283 artikli 12 lõike 1 sätetele.

                     (13)

                     Amet jõudis oma arvamuses järeldusele, et krevetipeptiidide kontsentraadi mürgisuse hindamisel ja sellega seotud täheldatavat kahjulikku toimet mitteavaldava doosi (NOAEL) kindlakstegemisel võeti aluseks 90-päevase suukaudsel manustamisel avalduva mürgisuse uuringu andmed. Tervetel vähese või mõõduka hüpertensiooniga inimestel rafineeritud krevetipeptiidide kontsentraadi hüpertensioonivastast mõju ja ohutust hindava uuringu ning tervetel vähese või mõõduka hüpertensiooniga inimestel rafineeritud krevetipeptiidide kontsentraadist toidulisandi hüpertensioonivastast mõju ja ohutust hindava topeltpimeda, platseebokontrolliga paralleeluuringu andmed võeti aluseks kõnealuse uuendtoidu ohutuse kindlakstegemisel nimetatud tarbijarühma jaoks. Seepärast leitakse, et rafineeritud krevetipeptiidide kontsentraadi ohutust käsitlevate järeldusteni ei oleks jõutud ilma nimetatud uuringute avaldamata aruannetes esitatud andmeteta.

                     (14)

                     Pärast ameti arvamuse saamist palus komisjon taotlejal esitada täiendava selgituse põhjenduse kohta, mis oli esitatud seoses kõnealuste uuringute andmete kaitse ja neile uuringutele viitamise ainuõiguse taotlemisega, nagu on osutatud määruse (EL) 2015/2283 artikli 26 lõike 2 punktides a ja b. Ühtlasi kinnitas taotleja, et taotluse esitamise ajal kuulusid talle siseriikliku õiguse alusel kõnealuste uuringute andmete omandiõigused ja nendele uuringutele viitamise ainuõigus ning seepärast ei ole kõnealuste uuringute tulemused kolmandate isikute jaoks seaduslikult kättesaadavad ega kasutatavad. Komisjon on hinnanud kogu taotleja esitatud teavet ning leiab, et taotleja on piisavalt tõendanud vastavust määruse (EL) 2015/2283 artikli 26 lõike 2 nõuetele.

                     (15)

                     Sellest tulenevalt ei tohiks amet vastavalt määruse (EL) 2015/2283 artikli 26 lõikele 2 viie aasta jooksul alates käesoleva määruse jõustumise kuupäevast ühegi edasise taotleja hüvanguks kasutada taotleja toimikus sisalduvaid 90-päevase suukaudsel manustamisel avalduva mürgisuse uuringu, tervetel vähese või mõõduka hüpertensiooniga inimestel rafineeritud krevetipeptiidide kontsentraadi hüpertensioonivastast mõju ja ohutust hindava uuringu ning tervetel vähese või mõõduka hüpertensiooniga inimestel rafineeritud krevetipeptiidide kontsentraadist toidulisandi hüpertensioonivastast mõju ja ohutust hindava topeltpimeda, platseebokontrolliga paralleeluuringu andmeid, ilma milleta amet ei oleks saanud kõnealust uuendtoitu hinnata. Seepärast tuleks viie aasta jooksul võimaldada käesoleva määruse alusel lubatud uuendtoitu turule lasta üksnes taotlejal.

                     (16)

                     Kõnealuse uuendtoidu loa ja taotleja toimikus sisalduvatele 90-päevase suukaudsel manustamisel avalduva mürgisuse uuringu, tervetel vähese või mõõduka hüpertensiooniga inimestel rafineeritud krevetipeptiidide kontsentraadi hüpertensioonivastast mõju ja ohutust hindava uuringu ning tervetel vähese või mõõduka hüpertensiooniga inimestel rafineeritud krevetipeptiidide kontsentraadist toidulisandi hüpertensioonivastast mõju ja ohutust hindava topeltpimeda, platseebokontrolliga paralleeluuringu andmetele viitamise ainuõiguse andmisega üksnes taotlejale ei takistata siiski teisi taotlejaid esitamast sama uuendtoidu turulelaskmiseks loataotlust, mis põhineb käesoleva määruse kohaselt loa andmist toetaval seaduslikult hangitud teabel.

                     (17)

                     Kuna kõnealust uuendtoitu saadakse koorikloomadest, mis võivad sisaldada jälgi kaladest, teistest koorikloomadest ja molluskitest ning mis on Euroopa Parlamendi ja nõukogu määruse (EL) nr 1169/2011 (12) II lisas esitatud allergiat või talumatust tekitavate ainete ja toodete loetelus, tuleks rafineeritud krevetipeptiidide kontsentraati sisaldavad toidulisandid asjakohaselt märgistada, järgides kõnealuse määruse artikli 21 nõudeid.

                     (18)

                     Euroopa Parlamendi ja nõukogu direktiivis 2002/46/EÜ (13) on sätestatud toidulisandeid käsitlevad nõuded. Rafineeritud krevetipeptiidide kontsentraadi kasutamise lubamisega ei tohiks piirata kõnealuse direktiivi kohaldamist.

                     (19)

                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1

               1.   Käesoleva määruse lisas kirjeldatud rafineeritud krevetipeptiidide kontsentraat lisatakse liidus lubatud uuendtoitude loetellu, mis on kehtestatud rakendusmäärusega (EL) 2017/2470.

               2.   Viie aasta jooksul alates käesoleva määruse jõustumise kuupäevast võib üksnes esmataotleja:

                           —

                           äriühing Marealis AS;

                           —

                           aadress: Stortorget 1, Kystens Hus, 2nd floor, N-9008 Tromsø; postiaadress: P.O. Box 1065, 9261 Tromsø, Norra,

                     lasta lõikes 1 osutatud uuendtoitu liidus turule, välja arvatud juhul, kui mõni edasine taotleja saab kõnealuse uuendtoidu jaoks loa käesoleva määruse artikli 2 kohaselt kaitstud andmetele osutamata või äriühingu Marealis AS nõusolekul.

               3.   Lõikes 1 osutatud kanne liidu loetelus hõlmab käesoleva määruse lisas sätestatud kasutustingimusi ja märgistamisnõudeid.

               4.   Käesolevas artiklis sätestatud loaga ei piirata direktiivi 2002/46/EÜ ja määruse (EL) nr 1169/2011 sätete kohaldamist.

            Artikkel 2
            Taotlustoimikus esitatud uuringuid, mille alusel amet hindas artiklis 1 osutatud uuendtoitu ja mis taotleja väitel vastavad määruse (EL) 2015/2283 artikli 26 lõikes 2 sätestatud nõuetele, ei kasutata viie aasta jooksul alates käesoleva määruse jõustumise kuupäevast äriühingu Marealis AS nõusolekuta ühegi edasise taotleja hüvanguks.

            Artikkel 3
            Rakendusmääruse (EL) 2017/2470 lisa muudetakse vastavalt käesoleva määruse lisale.

            Artikkel 4
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 30. oktoober 2018

                  Komisjoni nimel

                  president

               Jean-Claude JUNCKER

            (1)  ELT L 327, 11.12.2015, lk 1.

            (2)  Komisjoni 20. detsembri 2017. aasta rakendusmäärus (EL) 2017/2470, millega vastavalt Euroopa Parlamendi ja nõukogu määrusele (EL) 2015/2283 uuendtoidu kohta kehtestatakse liidu uuendtoitude loetelu (ELT L 351, 30.12.2017, lk 72).

            (3)  Euroopa Parlamendi ja nõukogu 27. jaanuari 1997. aasta määrus (EÜ) nr 258/97 uuendtoidu ja toidu uuendkoostisosade kohta (EÜT L 43, 14.2.1997, lk 1).

            (4)  Marealis A.S., 2016.

            (5)  Marealis A.S., 2009–2016.

            (6)  Marealis A.S., 2010.

            (7)  Marealis A.S., 2011.

            (8)  Marealis A.S., 2011.

            (9)  Sarkkinen, E., et al. 2013.

            (10)  Pelipyagina, T., 2016.

            (11)  EFSA Journal (2018); 16 (5): 5267.

            (12)  Euroopa Parlamendi ja nõukogu 25. oktoobri 2011. aasta määrus (EL) nr 1169/2011, milles käsitletakse toidualase teabe esitamist tarbijatele ning millega muudetakse Euroopa Parlamendi ja nõukogu määrusi (EÜ) nr 1924/2006 ja (EÜ) nr 1925/2006 ning tunnistatakse kehtetuks komisjoni direktiiv 87/250/EMÜ, nõukogu direktiiv 90/496/EMÜ, komisjoni direktiiv 1999/10/EÜ, Euroopa Parlamendi ja nõukogu direktiiv 2000/13/EÜ, komisjoni direktiivid 2002/67/EÜ ja 2008/5/EÜ ning komisjoni määrus (EÜ) nr 608/2004 (ELT L 304, 22.11.2011, lk 18).

            (13)  Euroopa Parlamendi ja nõukogu 10. juuni 2002. aasta direktiiv 2002/46/EÜ toidulisandeid käsitlevate liikmesriikide õigusaktide ühtlustamise kohta (EÜT L 183, 12.7.2002, lk 51).

            LISA
            Rakendusmääruse (EL) 2017/2470 lisa muudetakse järgmiselt.

                        1)

                        Tabelisse 1 („Lubatud uuendtoidud“) lisatakse järgmine viimane veerg:
                        „Andmekaitse“

                        2)

                        Tabelisse 1 („Lubatud uuendtoidud“) lisatakse tähestikulises järjekorras järgmine kanne:

                                    Lubatud uuendtoit

                                    Uuendtoidu kasutamise tingimused

                                    Täiendavad märgistuse erinõuded

                                    Muud nõuded

                                    Andmekaitse

                                    „Rafineeritud krevetipeptiidide kontsentraat

                                       Määratud toidugrupp

                                       Piirnorm

                                    Uuendtoidu nimetus seda sisaldava toiduaine etiketil on „rafineeritud krevetipeptiidide kontsentraat“.

                                    Luba antud 20. novembril 2018. Käesolev kanne põhineb määruse (EL) 2015/2283 artikli 26 kohaselt kaitstud konfidentsiaalsetel teaduslikel tõenditel ja teadusandmetel.
                                    Taotleja: Marealis AS., Stortorget 1, Kystens Hus, 2nd floor, N-9008 Tromsø; postiaadress: P.O. Box 1065, 9261 Tromsø, Norra. Andmekaitseperioodi vältel võib uuendtoitu rafineeritud krevetipeptiidide kontsentraati liidus turule lasta üksnes Marealis AS, välja arvatud juhul, kui mõni edasine taotleja saab kõnealuse uuendtoidu jaoks loa määruse (EL) 2015/2283 artikli 26 kohaselt kaitstud konfidentsiaalsetele teaduslikele tõenditele või teadusandmetele osutamata või Marealis AS nõusolekul.
                                    Andmekaitse aegumiskuupäev: 20. november 2023.“

                                    Toidulisandid, nagu määratletud direktiivis 2002/46/EÜ, täiskasvanud elanikkonnale

                                    1 200  mg päevas

                        3)

                        Tabelisse 2 („Spetsifikatsioonid“) lisatakse tähestikulises järjekorras järgmine kanne:

                                    Lubatud uuendtoit

                                    Spetsifikatsioon

                                    „Rafineeritud krevetipeptiidide kontsentraat

                                       Kirjeldus

                                    Rafineeritud krevetipeptiidide kontsentraat on saadud kreveti (Pandalus borealis) kestadest ja peadest ensümaatilise proteolüüsi teel Bacillus licheniformis'est ja/või Bacillus amyloliquefaciens'est saadud proteaasiga, millele järgneb mitmekordne puhastamine.

                                       Omadused/koostis

                                    Kuivaine kokku (%): ≤ 95,0 %
                                    Peptiidid (% kuivaine massist): ≥ 87,0 %, millest peptiide molekulmassiga < 2 kDa ≥ 99,9 %
                                    Rasv (massiprotsent): ≤ 1,0 %
                                    Süsivesikud (massiprotsent): ≤ 1,0 %
                                    Tuhk (massiprotsent): ≤ 15,0 %
                                    Kaltsium: ≤ 2,0 %
                                    Kaalium: ≤ 0,15 %
                                    Naatrium: ≤ 3,5 %

                                       Raskmetallid

                                    Arseen (anorgaaniline): ≤ 0,22 mg/kg
                                    Arseen (orgaaniline): ≤ 51,0 mg/kg
                                    Kaadmium: ≤ 0,09 mg/kg
                                    Plii: ≤ 0,18 mg/kg
                                    Elavhõbeda üldsisaldus: ≤ 0,03 mg/kg

                                       Mikrobioloogilised kriteeriumid

                                    Elujõuliste mikroorganismide üldsisaldus: ≤ 20 000  CFU/g

                                       Salmonella: 25 grammis ei leidu

                                       Listeria monocytogenes: 25 grammis ei leidu

                                       Escherichia coli: ≤ 20 CFU/g
                                    Koagulaaspositiivne Staphylococcus aureus: ≤ 200 CFU/g

                                       Pseudomonas aeruginosa: 25 grammis ei leidu
                                    Hallitus-/pärmseened: ≤ 20 CFU/g
                                    CFU: kolooniat moodustav ühik“


title: Komisjoni rakendusmäärus (EL) 2018/1634, 30. oktoober 2018, millega pikendatakse erandit, mis on tehtud nõukogu määrusest (EÜ) nr 1967/2006 seoses teatavates Itaalia territoriaalvetes väikese plankmudila (Aphia minuta) püüdmiseks kasutatavate paadinootade miinimumkaugusega rannikust ja vee miinimumsügavusega nende kasutamisel

text:
                  31.10.2018

                  ET

                  Euroopa Liidu Teataja

                  L 272/35

         KOMISJONI RAKENDUSMÄÄRUS (EL) 2018/1634,
         30. oktoober 2018,
         millega pikendatakse erandit, mis on tehtud nõukogu määrusest (EÜ) nr 1967/2006 seoses teatavates Itaalia territoriaalvetes väikese plankmudila (Aphia minuta) püüdmiseks kasutatavate paadinootade miinimumkaugusega rannikust ja vee miinimumsügavusega nende kasutamisel
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 21. detsembri 2006. aasta määrust (EÜ) nr 1967/2006, mis käsitleb Vahemere kalavarude säästva kasutamise majandamismeetmeid, millega muudetakse määrust (EMÜ) nr 2847/93 ja tunnistatakse kehtetuks määrus (EÜ) nr 1626/94, (1) eriti selle artikli 13 lõiget 5,
         ning arvestades järgmist:

                     (1)

                     Määruse (EÜ) nr 1967/2006 artikli 13 lõike 1 kohaselt on keelatud veetavate püügivahendite kasutamine kaldale lähemal kui kolm meremiili või 50 m samasügavusjoonest madalamal, kui selline sügavus asub kaldale lähemal.

                     (2)

                     Liikmesriigi taotluse korral võib komisjon teha määruse (EÜ) nr 1967/2006 artikli 13 lõikest 1 erandi, kui on täidetud teatavad artikli 13 lõigetes 5 ja 9 sätestatud tingimused.

                     (3)

                     Erand kõnealuse määruse artikli 13 lõikest 1 anti Euroopa Parlamendi ja nõukogu määruse (EL) nr 1343/2011 (2) I lisas määratletud geograafilise alapiirkonna 9 territoriaalvetes väikese plankmudila (Aphia minuta) püüdmiseks kasutatavate paadinootade kasutamiseks kuni 31. märtsini 2014 komisjoni rakendusotsusega (EL) nr 988/2011 (3).

                     (4)

                     Erandit pikendati kuni 31. märtsini 2018 komisjoni rakendusmäärusega (EL) 2015/2407 (4).

                     (5)

                     23. mail 2018 sai komisjon Itaalialt taotluse pikendada erandi kehtivusaega, mis lõppes 31. märtsil 2018. Itaalia esitas ajakohase teabe, mis õigustab erandi pikendamist.

                     (6)

                     Itaalia võttis majandamiskava vastu dekreediga (5) vastavalt määruse (EÜ) nr 1967/2006 artikli 19 lõikele 2. Vastuvõetud majandamiskava on kehtestatud kogu erandi kehtivuse ajaks.

                     (7)

                     Kalanduse teadus-, tehnika- ja majanduskomitee (edaspidi „STECF“) hindas Itaalia esitatud eranditaotlust ja sellega seotud ajakohastatud majandamiskava 2018. aasta juulis (6). STECFi üldine hinnang on positiivne, teave bioloogia, ökoloogia, laevastiku ja püügikoormuse kohta on hästi esitatud. STECF märkis, et majandamiskavas kavandatud eesmärgid on kooskõlas Euroopa Parlamendi ja nõukogu määruse (EL) nr 1380/2013 (7) artikli 2 ja artikli 6 asjaomaste sätete eesmärkidega. Muude liikide kaaspüük on juhuslik. Paadinooda kasutamist väikese plankmudila püüdmiseks võib pidada selektiivseks püügivahendiks, samas võib paadinooda mõju määruse (EÜ) nr 1967/2006 III lisas loetletud liikidele pidada väga väikeseks. STECF märkis, et majandamiskava sisaldab palju teavet kalapüügi järelevalve ja majandamise kohta. STECF rõhutas vajadust teatavate selgituste järele seoses püügivahendite mõjuga merepõhjale, seire ja teaduslike andmetega. Itaalial paluti neid küsimusi uurida. Selleks et tegeleda teaduslike andmete parandamisega, nõustusid Itaalia ametiasutused majandamiskava ajakohastamisega ja kohustusliku aruandluskohustuse uuesti jõustamisega ning kohustusid esitama 2019/2020. aasta püügihooaja lõpus esialgse teadusliku aruande.

                     (8)

                     Itaalia taotletud erandi pikendamine vastab määruse (EÜ) nr 1967/2006 artikli 13 lõigetes 5 ja 9 sätestatud tingimustele.

                     (9)

                     Kõnealuses merepiirkonnas esinevad erilised geograafilised piirangud, kuna mandrilava ei ulatu kaugele ja püütavat liiki on vaid teatavates rannikuala piirkondades ning üksnes sügavuses, mis jääb alla 50 meetri. Seega on püügiala piiratud.

                     (10)

                     STECF väljendas teatavat muret seoses ajakohastatud andmete puudumisega kalapüügi ruumilise jaotumise kohta seoses mererohu elupaikade levikuga. Tuleb siiski märkida, et seoses mõjuga merepõhjale on püügihooajal laeva pardal tehtud tähelepanekud tõendanud, et paadinoot toimib tõhusalt üksnes puhtal merepõhjal, mis koosneb liivast või mudast, samuti on kalapüük keelatud Posidonia kasvukohtade kohal. Eespool kirjeldatut arvesse võttes järeldatakse, et paadinootadega püük ei mõjuta oluliselt kaitstud elupaiku ja on väga selektiivne, sest nootasid haalatakse vees, ilma et need puudutaks merepõhja, kuna merepõhjast kogutud materjal kahjustaks sihtliike ja teeks sihtliigi püütud isendite väljavalimise nende erilise väiksuse tõttu võimatuks.

                     (11)

                     Paadinootasid kasutatakse ranniku lähedal madalas vees toimuval püügil. Noodapüügi laadist tulenevalt ei ole seda muude püügivahenditega võimalik teha.

                     (12)

                     Itaalia taotletud erand mõjutab 117 laeva.

                     (13)

                     Itaalia esitatud majandamiskavaga tagatakse, et tulevikus püügikoormust ei suurendata, sest kalapüügiload väljastatakse Itaalia poolt juba eelnevalt püügiloa saanud konkreetsele 117 laevale, mille püügivõimsus on kokku 5 886,9 kW.

                     (14)

                     Taotlus hõlmab laevu, mis on püügiregistris olnud kauem kui viis aastat.

                     (15)

                     Kõnealused laevad on lisatud nimekirja, mis on edastatud komisjonile vastavalt määruse (EÜ) nr 1967/2006 artikli 13 lõike 9 nõuetele.

                     (16)

                     Asjaomane püük vastab määruse (EÜ) nr 1967/2006 artikli 4 tingimustele, kuna Itaalia majandamiskavas on selgesõnaliselt keelatud kalapüük kaitsealuste elupaikade kohal.

                     (17)

                     Määruse (EÜ) nr 1967/2006 artikli 8 lõike 1 punktis h sätestatud nõuet ei kohaldata, sest see on seotud traaleritega.

                     (18)

                     Seoses vähima võrgusilma suuruse nõudega, mis on sätestatud määruse (EÜ) nr 1967/2006 artikli 9 lõikes 3, tuleks märkida, et Itaalia andis kooskõlas määruse (EÜ) nr 1967/2006 artikli 9 lõikega 7 oma majandamiskavas loa teha kõnealustest sätetest erand, arvestades, et asjaomane püük on väga selektiivne, mõjutab merekeskkonda väga vähe ja ei toimu kaitsealuste elupaikade kohal.

                     (19)

                     Asjaomase püügitegevuse puhul on täidetud nõukogu määruse (EÜ) nr 1224/2009 (8) artiklis 14 sätestatud registreerimisnõuded.

                     (20)

                     Asjaomane püügitegevus toimub kaldale väga lähedal ja seega ei häiri see selliste laevade tegevust, mis kasutavad muid kalapüügivahendeid kui traalid, noodad või muud samalaadsed veetavad võrgud.

                     (21)

                     Paadinootadega püük on reguleeritud Itaalia majandamiskavaga, millega tagatakse, et määruse (EÜ) nr 1967/2006 III lisas nimetatud liikide püük oleks minimaalne. Lisaks on vastavalt Itaalia majandamiskava punkti 5.1.2 alapunktile a on Aphia minuta püügihooajaks igal aastal kehtestatud ajavahemik 1. novembrist kuni 31. märtsini ja maksimaalselt 60 päeva laeva kohta iga püügihooaja eest.

                     (22)

                     Paadinootadega püügi eesmärk ei ole püüda peajalgseid.

                     (23)

                     Itaalia majandamiskava hõlmab kalapüügi seire meetmeid, nagu on ette nähtud määruse (EÜ) nr 1967/2006 artikli 13 lõike 9 kolmanda lõiguga.

                     (24)

                     Seepärast tuleks erandi taotletud pikendamist lubada.

                     (25)

                     Itaalia peaks esitama komisjonile aruande ettenähtud ajaks ja kooskõlas Itaalia majandamiskavas kehtestatud seirekavaga.

                     (26)

                     Erandi kehtivusaja piiramine annab võimaluse võtta viivitamata parandusmeetmeid juhul, kui komisjonile esitatav aruanne osutab püütava liigi kehvale kaitsestaatusele, samuti võimaldab piiratud kehtivusaeg koguda paremaid teadusandmeid majandamiskava täiustamiseks.

                     (27)

                     Erandit tuleks seepärast kohaldada kuni 31. märtsini 2021.

                     (28)

                     Käesoleva määrusega ette nähtud meetmed on kooskõlas kalanduse ja vesiviljeluse komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Erand
            Määruse (EÜ) nr 1967/2006 artikli 13 lõiget 1 ei kohaldata Liguuria ja Toscana ranniku äärsetes Itaalia territoriaalvetes väikese plankmudila (Aphia minuta) püüdmisel paadinootadega, mida kasutatakse laevades,

                        a)

                        mis on registreeritud vastavalt Genova ja Livorno merendusdirektoraatides (Direzione Marittima);

                        b)

                        millega on kala püütud üle viie aasta ja mille puhul tulevikus ei suurendata varem kasutatud püügikoormust ning

                        c)

                        millel on püügiluba ja mis tegutsevad Itaalia poolt vastavalt määruse (EÜ) nr 1967/2006 artikli 19 lõikele 2 vastu võetud majandamiskava alusel.

            Artikkel 2
            Seirekava ja aruanne
            Itaalia esitab komisjonile ühe aasta jooksul alates käesoleva määruse jõustumisest aruande, mis on koostatud vastavalt artikli 1 punktis c osutatud majandamiskavas kehtestatud seirekavale.

            Artikkel 3
            Jõustumine ja kohaldamisaeg
            Käesolev määrus jõustub kolmandal päeval pärast selle avaldamist Euroopa Liidu Teatajas.
            Seda kohaldatakse kuni 31. märtsini 2021.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 30. oktoober 2018

                  Komisjoni nimel

                  president

               Jean-Claude JUNCKER

            (1)  ELT L 409, 30.12.2006, lk 11.

            (2)  Euroopa Parlamendi ja nõukogu 13. detsembri 2011. aasta määrus (EL) nr 1343/2011, mis käsitleb teatavaid kalapüüki käsitlevaid sätteid Vahemere üldise kalanduskomisjoni (GFCM) lepinguga hõlmatud piirkonnas ning millega muudetakse nõukogu määrust (EÜ) nr 1967/2006, mis käsitleb Vahemere kalavarude säästva kasutamise majandamismeetmeid (ELT L 347, 30.12.2011, lk 44).

            (3)  Komisjoni 4. oktoobri 2011. aasta rakendusmäärus (EL) nr 988/2011, millega kehtestatakse erand nõukogu määrusest (EÜ) nr 1967/2006 seoses teatavates Itaalia territoriaalvetes väikese plankmudila (Aphia minuta) püüdmiseks kasutatavate paadinootade miinimumkaugusega rannikust ja vee miinimumsügavusega nende kasutamisel (ELT L 260, 5.10.2011, lk 15).

            (4)  Komisjoni 18. detsembri 2015. aasta rakendusmäärus (EL) 2015/2407, millega pikendatakse erandit, mis on tehtud nõukogu määrusest (EÜ) nr 1967/2006 seoses teatavates Itaalia territoriaalvetes väikese plankmudila (Aphia minuta) püüdmiseks kasutatavate paadinootade miinimumkaugusega rannikust ja vee miinimumsügavusega nende kasutamisel (ELT L 333, 19.12.2015, lk 104).

            (5)  Gazzetta Ufficiale della Repubblica Italiana 226, 28.9.2018, supplemento ordinario n. 44.

            (6)  https://stecf.jrc.ec.europa.eu/documents/43805/2147402/STECF+PLEN+18-02.pdf

            (7)  Euroopa Parlamendi ja nõukogu 11. detsembri 2013. aasta määrus (EL) nr 1380/2013 ühise kalanduspoliitika kohta, millega muudetakse nõukogu määruseid (EÜ) nr 1954/2003 ja (EÜ) nr 1224/2009 ning tunnistatakse kehtetuks nõukogu määrused (EÜ) nr 2371/2002 ja (EÜ) nr 639/2004 ning nõukogu otsus 2004/585/EÜ (ELT L 354, 28.12.2013, lk 22).

            (8)  Nõukogu 20. novembri 2009. aasta määrus (EÜ) nr 1224/2009, millega luuakse liidu kontrollisüsteem ühise kalanduspoliitika eeskirjade järgimise tagamiseks, muudetakse määrusi (EÜ) nr 847/96, (EÜ) nr 2371/2002, (EÜ) nr 811/2004, (EÜ) nr 768/2005, (EÜ) nr 2115/2005, (EÜ) nr 2166/2005, (EÜ) nr 388/2006, (EÜ) nr 509/2007, (EÜ) nr 676/2007, (EÜ) nr 1098/2007, (EÜ) nr 1300/2008, (EÜ) nr 1342/2008 ning tunnistatakse kehtetuks määrused (EMÜ) nr 2847/93, (EÜ) nr 1627/94 ja (EÜ) nr 1966/2006 (ELT L 343, 22.12.2009, lk 1).